dh-unibe/image-text_koenigsfelden-charters-post-1500 huggingface dataset:
In gottes namen amen. ✳ allen den, die disen brief sehent oder hoͤrent lesen, tuͦn wir kunt, ✳ ✳ der gardian un̄ der convente der Minren Bruͦder ordens des huses ze Chùngesfelt, Costentzer bistuͦmes, ✳ un̄ wir, ✳ ✳ dù epthissenn un̄ ✳ ✳ der convente der swestern Sant ✳ Claren ordens des chlosters oͧch ze Chùngesfelt, ✳ das wir von ordenunge,
geheisse un̄ willen unser erwirdigen un̄ edlen frowen un̄ muͦter, ✳ vroͧ Agnesen, wilent ✳ chùneginne ze Ungnˀ, ✳ mit unsˀm guͦten willē bedesite ✳ un̄ mit dern gunst,
urlobe un̄ gehelsle unserre geistlichē un̄ erberen vetter, ✳ bruͦder Ruͦdolfs, des ministers der ꝓvincie in Obern Thùscemlande, ✳ un̄ bruͦder Peters, des custers vō
dem Bodense, unser, der vorgnanten swester visitators, ✳ gottes dienst sûllent un̄ wellent tuͦn un̄ begen singende ewecliche in unsˀm gotzhus in dise wis, als
hie nach geschriben stat. ✳ zuͦ dem ersten, so sûllen wir, ✳ ✳ die vorgnanten bruͦder, ein naht mettin singen ✳ un̄ wir, die swestˀn, die ander naht. ✳ die pˀme, ✳ none ✳
un̄ complete sûllen wir, die swestˀn, ✳ un̄ wir, die bruͦder, ✳ tercie, ✳ sexte ✳ un̄ vesper tegelich un̄ eweclich singen. ✳ dar nach, so man zwo messe hat von der
zit, ✳ ader ein von der zit un̄ die ander von den dotten, ✳ so sûllē wir, die bruͦder, ✳ die ersten singen ✳ un̄ wir, die swestˀn, die ander. ✳ aber die messe ✳ aller sunnentage un̄ der hochgezit semiduplex un̄ duplex ✳ un̄ alle sunderlichen messen, ✳ die wir heissen in latine votivas missas, ✳ un̄ och ob man kein ander solte oder wolte
erlich singen un̄ schon, ✳ die sùllen wir, die bruͦder un̄ swestˀ, miteinander singen in die wis, als ez untz har chomen ist. ✳ aber so man nùwen eine messe hat, sleht
un̄ einvaltig von der zit, die sùllen wir, die bruͦder, allein singen eweclich. ✳ wir, die bruͦder, sùllent oͧch die glocken lùten allezit eweclich gar an aller der swester
bekumbernisse, ✳ als vil, als ez das einvaltigen lutē angehoͤrt, ✳ wan die koste der gloken ✳ un̄ des, ✳ das do zuͦ gehoͤret, ✳ als oͧch aller der kyrchen, ✳ vō alter ordenunge
den swestˀn uffe lit. ✳ so man sol singen ✳ sel vesper ✳ un̄ vigile ze jarzitten ✳ oder anders in dem jare, ✳ so sùllen wir, die bruͦder, sunderlich sel vesper un̄ vigilie
singen allein zuͦ dem lesten un̄ wir, die swestnˀ, da vor oͧch ein gantz selvesper un̄ vigilie alterseine unz uf das ende. ✳ und das dis war si un̄ stet belibe, so
han wir, die egnanten convente bruͦder un̄ swestˀ, unser ingesigele gehencket an disen brief ✳ mit den ingesigelen der ✳ vorgenantē unser frowē, der
chùneginne, ✳ un̄ unser vetter, des ministers un̄ des custers. ✳ et nos, Agnes, quondam regina Ungar̄, ✳ Ruͦdolfus, minister ꝓvincial̄ frm̄ minoꝝ Alamanie suꝑioris, et Petrꝰ, custos frm̄ eorūdem super lacū visitatorqƺ dc̄aꝝ sororū, qr p̄dcās intˀfuimꝰ et in modū p̄missū ordinari et ꝯponi vidimꝰ, audivimꝰ
et cōsensimꝰ. ✳ ideo sigilla nr̄a per ordinem cum sigillis dcōꝝ conventuū duximus ✳ ex cˀta scīa pn̄tibƺ appensanda, actū et datū in loco p̄dcō de Camporegis, ✳ anno dnī millīmo tricentesimo tricesimosecundo, in festo btī Luce ewangeliste.
✳ cōvētꝰ frm̄ ✳
✳ cōvētꝰ soroꝝ ✳
✳ regine ✳
✳ mīstri ✳
✳ custodis ✳